Springstof in begrafnis-voertuig by Beitbrug gekry | Netwerk24
27 Julie 2020 15:52
Die polisie by die Beitbrug-grenspos in Limpopo het Sondag ’n man in hegtenis geneem waar hy met springstof in sy besit gevind is wat in die voertuig van ’n begrafnisonderneming van Gauteng versteek was.
Van die plofstof en aanstekers wat Sondagmiddag in ‘n begrafnisonderneming se voertuig by die Beitbrug-grenspos in Limpopo gekry is.Foto: SAPD
Brig. Motlafela Mojapelo, polisiewoordvoerder in Limpopo, sê die voertuig was Sondagmiddag van Zimbabwe na Gauteng op pad toe dit by Beitbrug voorgekeer is. Die voertuig het ’n waentjie gesleep.
Die polisie het die voertuig en waentjie deursoek en op 306 buise springstof en aanstekers in die sleepwaentjie afgekom. Die waarde daarvan is sowat R700 000, sê Mojapelo.
Honderdduisende rande se springstof is Sondag by die Beitbrug-grenspos in Limpopo gekry. Foto: SAPD
Die bestuurder van die voertuig, ’n buitelander, sal eersdaags in die landdroshof in Musina op aanklag van die onwettige besit van springstof verskyn.
Verlede week het die polisie ook by dié grenspos op miljoene rande se smokkelsigarette beslag gelê wat in ’n petroltenkwa wat van Zimbabwe na Suid-Afrika onderweg was versteek was.
Die sleepwaentjie waarin die springstof Sondagmiddag by die Beitbrug-grenspos gekry is.Foto: SAPD
* ’n Vrou van Zimbabwe wat verlede jaar by die Beitbrug-grenspos met springstof betrap is, is tot tien jaar gevangenisstraf gevonnis.
Kapt. Matimba Maluleke, woordvoerder van die Valke in Limpopo, sê Linda Katiyo (38) is Donderdag in die streekhof in Musina gevonnis. Sy is op 28 April 2019 by die grenspos in hegtenis geneem met springstof ter waarde van R1,2 miljoen in haar besit. Sy was van Zimbabwe na Gauteng op pad.
Maluleke sê die springstof was bestem om in onwettige mynbedrywighede gebruik te word.
Meer oor: Beitbrug | Begrafnisvoertuig | Springstof | Aangekeer
Denel: SA gebruik tonne springstof per dag
Bende skiet op motoriste tydens geldwa-roof